**10. Biserica în ieșire, cu toți și pentru toți**

**Trimiterea apostolilor în misiune (Mc 16, 15-18)**

„Biserica în ieșire” este una dintre expresiile cele mai utilizate de Papa Francisc încă de la începutul pontificatului său. În prima lui Exortație apostolică, *Evangelii gaudium* („Bucuria evangheliei”), găsim acest îndemn urgent de a ieși din comoditatea noastră - păstori și laici - și a ne îndrepta spre periferiile societății, spre cei marginalizați și spre noile domenii socio-culturale. Isus Cristos înviat „îi trimite pe ai săi să predice evanghelia în orice timp și în orice loc, în așa fel încât credința în el să se răspândească în orice colț al pământului” (EG 19).

**15**Apoi le-a spus: „Mergând în toată lumea, predicaţi evanghelia la toată făptura! **16**Cine va crede şi va fi botezat se va mântui; iar cine nu va crede va fi condamnat. **17**Acestea sunt semnele care îi vor însoţi pe cei care cred: în numele meu vor scoate diavoli, vor vorbi limbi noi, **18**vor lua şerpi în mână şi, dacă vor bea ceva aducător de moarte, nu le va dăuna. Îşi vor pune mâinile peste cei bolnavi şi ei se vor vindeca” (Mc 16, 15-18).

După Învierea Sa, mai înainte de a se înălța la cer, Isus îi îndemnă pe discipoli să meargă în toată lumea și să predice evanghelia la toată făptura. Misiunea creștinilor este de a merge, de a nu rămâne pe loc, de a merge și a predica evanghelia, adică vestea cea bună („evanghelie” provine din gr. „evangelion” și înseamnă „veste bună”).

Și care este vestea cea bună? După ce cititorul a parcurs toate paginile Evangheliei Sf. Marcu a descoperit că vestea cea bună este că Dumnezeu ne iubește și că Isus Cristos a venit în lume, a pătimit și a murit pentru a ne elibera de sclavia păcatului și a ne dărui viața veșnică. Nimeni nu se poate simți exclus de iubirea lui Dumnezeu, indiferent care ar fi trecutul său, păcatele sale. Aceasta este vestea cea bună: Dumnezeu ne iubește necondiționat, iar acest mesaj trebuie anunțat oricărei făpturi.

„**Cine va crede...**” A crede nu înseamnă doar a adera, a accepta o doctrină, un adevăr, dar înseamnă a primi în viața proprie puterea iubirii divine și a fi disponibil să o anunți și celorlalți. Iubirea primită de la Dumnezeu trebuie comunicată și altora, iar semnul concret al acestei comunicări a iubirii divine este botezul. Comunitatea celor botezați formează Biserica, familia lui Dumnezeu.

„**Cine nu va crede**”, adică cine refuză iubirea Tatălui ceresc preferând să rămână închis în egoismul propriu, atent doar la propriile necesități, „va fi condamnat”: nu de Dumnezeu, pentru că Dumnezeu este iubire, dar persoana se autocondamnă, se autoexclude de la dragoste infinită a Domnului.

Versetele următoare expun semnele clasice care îi însoțesc pe cei care cred și anunță și altora vestea cea bună: „în numele meu vor scoate diavoli, vor vorbi limbi noi, vor lua şerpi în mână şi, dacă vor bea ceva aducător de moarte, nu le va dăuna” (v. 17-18).

Cei care cred sunt protejați de orice rău, dar mai ales de răul sufletesc: „Sufletele celor drepţi sunt în mâna lui Dumnezeu şi niciun chin nu se va atinge de ele. În ochii celor nepricepuţi, păreau că mor şi ieşirea lor era considerată o nenorocire, plecarea de la noi, distrugere, dar ei sunt în pace. Şi dacă în văzul oamenilor sunt pedepsiţi, speranţa lor este plină de nemurire” (Înț. 3, 1-4).

Isus nu le-a spus niciodată discipolilor că viața lor va fi ușoară, că toți îi vor primi cu brațele deschise, dar i-a pregătit pentru persecuție, pentru încercări, i-a făcut conștienți de faptul că vor fi urâți și mulți le vor dori moartea. În privința aceasta i-a sfătuit astfel: „Nu vă temeţi de cei care ucid trupul, dar nu pot ucide sufletul! Temeţi-vă mai degrabă de cel care poate să piardă şi trupul, şi sufletul în Gheenă!” (Mt. 10, 28).

„**Îşi vor pune mâinile peste cei bolnavi şi ei se vor vindeca**” (v 18). Este adevărat că pe unii Dumnezeu i-a înzestrat cu carisma vindecării și acesta este un har rar și special. Dar textul original sună cama așa: „Îşi vor pune mâinile peste cei bolnavi şi ei vor obține un beneficiu”. Dacă un preot își impune mâinile peste un bolnav, în special conferind sacramentul Maslului, beneficiile sunt enorme (am vorbit despre acestea la tema nr 8). Dar și laicii au harul de a-i face pe cei bolnavi să se simtă mai bine prin îngrijirea rănilor, prin mângâierea acestora, prin cuvinte de înțelegere și încurajare.

Toate aceste semne care îi însoțesc pe cei care cred se manifestă în timp ce Evanghelia este anunțată în lumea întreagă, la toată făptura. Chiar dacă încercările sunt numeroase, misionarul este însoțit mereu de harul divin: „Dumnezeu este credincios: el nu va permite să fiţi ispitiţi peste ceea ce puteţi, însă odată cu ispita vă va da şi o ieşire ca să o puteţi îndura” (1Cor. 10, 13).

 Creștinul care preferă să rămână închis în comoditatea proprie pierde contactul cu comunitatea eclezială și nu dă posibilitatea harului să lucreze în el, să se dezvolte, să aducă roade: „Căci celui care are i se va da, iar celui care nu are i se va lua şi ceea ce are” (Mc. 4, 25).

În cuvântul lui Dumnezeu apare în mod constant acest dinamism al „ieșirii în lume” pe care Dumnezeu vrea să-l suscite în cei care cred. Abraham a acceptat chemarea de a pleca spre o țară nouă (cf. *Gen* 12,1-3). Moise a ascultat chemarea lui Dumnezeu: „Mergi, eu te trimit” (*Ex* 3,10), și a făcut să iasă poporul spre țara promisă (cf. *Ex* 3,17). Lui Ieremia i-a spus: „Vei merge la toți cei la care te voi trimite” (*Ier* 1,7). Astăzi, în acest „mergeți” al lui Isus sunt prezente scenariile și provocările mereu noi ale misiunii evanghelizatoare a Bisericii și toți suntem chemați la această nouă „ieșire” misionară. Fiecare creștin și fiecare comunitate va discerne care este drumul pe care Domnul îl cere, însă toți suntem invitați să acceptăm această chemare: să ieșim din propria comoditate și să avem curajul de a ajunge la toate locurile îndepărtate care au nevoie de lumina evangheliei. (EG 20).

**Reflecție personală**

1. Ce înseamnă pentru mine „a ieși”, a fi membru al „Bisericii în ieșire”? Către cine mă îndrept în „ieșirile” mele? Ce fac în mod concret?
2. Reușesc să anunț vestea cea bună, adică iubirea lui Dumnezeu, celor din jurul meu (acasă, la școală, la serviciu)?

 Acest anunț se face în primul rând prin exemplul vieții, mai apoi prin cuvinte...

1. Mă rog pentru papa, pentru episcopi și preoți, pentru misionari, pentru cei care sunt în prima linie în ceea ce privește vestirea Cuvântului lui Dumnezeu?

**Rugăciune**

Fecioară și mamă Marie,
tu, care, mișcată de Duhul,
ai primit Cuvântul vieții

în profunzimea credinței tale umile,
întru totul dăruită Celui Veșnic,
ajută-ne să spunem „da”-ul nostru

în urgența, mai imperioasă ca oricând,
de a face să răsune vestea bună a lui Isus.

Tu, plină de prezența lui Cristos,
ai dus bucuria lui Ioan Botezătorul,
făcându-l să tresalte în sânul mamei sale.
Tu, tresăltând de bucurie,
ai cântat minunățiile Domnului.
Tu, care ai rămas neclintită în fața crucii,
cu o credință fermă,
și ai primit mângâierea bucuroasă a învierii,
i-ai adunat pe discipoli în așteptarea Duhului
ca să se nască Biserica evanghelizatoare.

Dobândește-ne acum o nouă ardoare de înviați
pentru a duce tuturor evanghelia vieții
care învinge moartea.
Dă-ne sfânta îndrăzneală de a căuta noi drumuri
ca să ajungă la toți
darul frumuseții care nu se stinge.

Tu, Fecioară a ascultării și a contemplației,
mamă a iubirii, mireasă a nunții veșnice,
mijlocește pentru Biserică, pentru care ești icoană preacurată,
ca niciodată să nu se închidă și niciodată să nu se oprească
în entuziasmul său pentru a instaura împărăția.

Stea a noii evanghelizări,
ajută-ne să strălucim în mărturia comuniunii,
a slujirii, a credinței arzătoare și generoase,
a dreptății și a iubirii față de cei săraci,
pentru ca bucuria evangheliei
să ajungă până la marginile pământului
și niciun loc, oricât de îndepărtat, să nu fie lipsit de lumina sa.

Mamă a evangheliei vii,
izvor de bucurie pentru cei mici,
roagă-te pentru noi.
Amin. Aleluia.

(Papa Francisc, EG 288)

Sr. Luminița Antonică OP